फेसबुक पर हिंदू नाम रखते हैं मुस्लिम लड़के, खुद के मंदिर में होने की तस्वीरें करते हैं पोस्ट: हेमंत बिस्वा सरमा
असम सरकार में मंत्री हेमंत बिस्वा सरमा ने कहा है कि कई मुस्लिम लड़के हिंदू लड़कियों के लिए फेसबुक पर हिंदू नाम रखते हैं और खुद के मंदिर में होने की तस्वीरें पोस्ट करते हैं, बाद में जब लड़की की शादी हो जाती है तो उसे पता चलता है कि लड़का उसके धर्म का नहीं है।
गुवाहाटी। असम सरकार में मंत्री हेमंत बिस्वा सरमा ने कहा है कि कई मुस्लिम लड़के हिंदू लड़कियों के लिए फेसबुक पर हिंदू नाम रखते हैं और खुद के मंदिर में होने की तस्वीरें पोस्ट करते हैं, बाद में जब लड़की की शादी हो जाती है तो उसे पता चलता है कि लड़का उसके धर्म का नहीं है। हेमंत बिस्वा सरमा ने कहा कि ऐसी शादी कानूनी तौर पर वैध्य नहीं बल्कि एक धोखा है। हेमंत बिस्वा सरमा ने कहा कि राज्य सरकार ने सख्त कदम उठाने का फैसला किया है और अगले 5 वर्षों में सरकार यह देखने का प्रयास करेगी कि सभी शादियां स्वतंत्र इच्छा से होती हैं और कोई धोखा नहीं है। उन्होंने कहा कि सरकार ऐसे किसी भी विवाह के खिलाफ लड़ेंगी, जिसे धोखाधड़ी के आधार पर स्वीकार किया गया है। वहीं, सरकारी मदरसों को बंद करने के मुद्दे पर हेमंत बिस्वा सरमा ने कहा कि असम में सभी राज्य संचालित मदरसों को नियमित स्कूलों में परिवर्तित किया जाएगा या कुछ मामलों में शिक्षकों को राज्य संचालित स्कूलों में स्थानांतरित किया जाएगा और मदरसों को बंद कर दिया जाएगा। नवंबर में एक अधिसूचना जारी की जाएगी। हेमंत बिस्वा सरमा ने कहा कि उनकी राय में, 'कुरान' पढ़ाना सरकारी पैसे की कीमत पर नहीं हो सकता है, अगर हमें ऐसा करना है तो हमें बाइबल और भगवद्गीता दोनों को भी सिखाना चाहिए। इसलिए, हम एकरूपता लाना चाहते हैं और इस प्रथा को रोकना चाहते हैं।